Beboerne blev evakueret, da flammerne brød ud i en lejlighed i Thisted. Politiet formoder, at branden er påsat, og er nu i gang med efterforskningen.

Mandag går politiets teknikere i gang med en undersøgelse af, hvad der startede den brand, som hærgede en lejlighed på Rosenkrantzgade i Thisted  tidlig lørdag morgen. Lejligheden stod tom, og ifølge politiet var der umiddelbart ikke noget, som kunne antænde den brand, som fik beboerne i komplekset evakueret. – Der er formentlig sat ild til noget gulvtæppe i lejligheden, der står tom. Vi tager sagen meget alvorligt og derfor vil teknikerne i dag lede efter spor, siger Jørgen Jensen fra Politiet i Thisted til Limfjord Update. Har man oplysninger i sagen, hører politiet gerne nærmere på 114.